TRENČÍN. V sobotu 26. septembra sa uskutoční piaty ročník Biojarmoku. Jarmok je zameraný na ekologickú produkciu výrobcov z čo najbližšieho okolia. "V prvom rade dávame prednosť ekologickým poľnohospodárom a biovýrobcom. Ďalej prvovýrobcom, ktorí vyrábajú čerstvé výrobky a sú z čo najbližšieho okolia," hovorí riaditeľ Centra environmentálnych aktivít Richard Medal.
Jarmok má slúžiť aj na nadviazanie kontaktu medzi ľuďmi a ich dodávateľmi. "Chceme, aby cesta od ľudí k ich dodávateľom potravín bola čo najkratšia. Náklady na výrobok sa tým pádom znižujú a sú pre ľudí dostupnejšie. Vtedy človek zistí, že samotný výrobok najvyššej kvality nie je tak drahý, pokiaľ nejde cez viacerých obchodníkov," vysvetľuje Medal.
Každý rok sa snažia, aby bola ponuka jarmoku čo najrôznorodejšia. Kúpiť si budete môcť vysoko kvalitnú bryndzu. Zastúpení budú tiež pestovatelia ovocia a zeleniny, výrobcovia medu, vína aj pečiva.
Zodpovedné podnikanie
V kaviarni Coffee Sheep budú počas celého dňa prebiehať diskusie a prednášky zamerané na zaujímavé projekty a témy.
"Bude sa hovoriť o lokálnej mene, miestnych dodávateľoch biopotravín, spoločensky zodpovednom podnikaní, biovarení a podobne," hovorí Medal. Súbežne s prednáškami bude prebiehať aj program na námestí. 011. vystúpi detské Divadlo MAO.
Neskôr uvidíte koncerty slovenskej pesničkárky z Moravy, jazzové Valér Miko Trio a ďalších. Okrem toho otvoria stánky s poradňou venované ovocinárstvu, prírodným záhradám, kompostovaniu a tiež výstavu a predaj starých odrôd ovocných drevín.
Miss Compost
Pre deti pripravili zónu s tvorivými dielňami. Už tradične prebehne vyhlásenie výhercu súťaže o najlepší kompost, Miss Compost 2015 aj cyklotombola. "Každý človek, ktorý príde na bicykli a vyzdvihne si lístok, bude zaradený do žrebovania," dodal Medal.
V závere programu vylosujú z tomboly výhercu, ktorý ako aj Miss Compost získa hodnotné ceny. Záverom jarmoku bude koncert francúzskeho folkera Freda Raspaila. Biojarmok organizuje Centrum enviromentálnych aktivít, OZ GenoFond a mesto Trenčín.